क्या यह लोकतन्त्र है? शायद नहीं. लेकिन इसके साथ ही यह भी सही है कि इस लोकतंत्र विरोधी प्रवृत्ति के लिए अकेले बीजेपी को जिम्मेदार नहीं ठहराया जा सकता, भले ही यह भी हकीकत हो कि उसके सत्ता में आने के बाद यह प्रवृत्ति और अधिक मजबूत हुई है. सच्चाई यह है कि कांग्रेस की सरकार हो या फिर अभी नई-नई सत्ता में आई अरविंद केजरीवाल की आम आदमी पार्टी की सरकार, सभी विरोध के प्रति असहिष्णु हैं. कांग्रेस ने तो इस मामले में बेहद ढुलमुल रवैया अपनाया है और अनेक अवसरों पर उसकी कारगुजारियों और हिंदुत्ववादी या कट्टर इस्लामपंथी तत्वों की कारगुजारियों में कोई फर्क नजर नहीं आता. मुंबई में शिवसेना सुप्रीमो बाल ठाकरे के निधन पर जबरन मुंबई बंद कराए जाने पर एक मुस्लिम लड़की ने फेसबुक पर एक आलोचनात्मक पोस्ट लिख दी थी जिसे उसकी एक मित्र ने लाइक कर दिया था. मुंबई पुलिस ने अभूतपूर्व तत्परता दिखाते हुए इन दोनों लड़कियों को गिरफ्तार कर लिया. उस समय महाराष्ट्र में बीजेपी-शिवसेना की नहीं, कांग्रेस और राष्ट्रवादी कांग्रेस पार्टी की सरकार थी. इसी तरह जब हिंदुत्ववादियों को तुष्ट करने के लिए दिल्ली विश्वविद्यालय के पाठ्यक्रम से रामानुजन का रामायण पर निबंध हटाया गया, तब केंद्र और दिल्ली दोनों में कांग्रेस की सरकार थी.